שאלה 1 - הכנסות והוצאות (20%)

להלן מספר אירועים בהם קיימות השלכות מס:

א.	מר עירני מצא טעות בחשבון הטלפון הסלולרי הפרטי שלו. לאחר בירורים שעשה התברר לו שהטעות קיימת גם בחשבונות של כל לקוחות אותה החברה הסלולארית. עירני פנה לעורך דין על מנת שייצג אותו בתביעה ייצוגית כנגד החברה הסלולארית. לפני שבית המשפט הספיק לדון בתביעה של עירני, נחתם הסכם פשרה והחברה התחייבה לפצות את כל הלקוחות בגין הנזק הכספי שנגרם להם. כמו כן התחייבה החברה לשלם החזר הוצאות לעורך דין של עירני וכן תשלום בסך 200,000 ש"ח למר עירני כתובע ייצוגי בתביעה. (3%)

ב.	שרון, מזכירה רפואית בכירה, גרה בשכירות עם משפחתה בתל אביב. בשנת 2004 קיבלה בירושה דירה בנס ציונה אותה החלה להשכיר מאותו מועד. בסוף שנת 2005 החלה שרון לעבוד בבית חולים בבאר שבע ולכן עברה לגור בשכירות בדרום הארץ. עקב המצב הביטחוני בנתה שרון בשנת 2006 ממ"ד (מרחב מוגן דירתי כנגד התקפות טילים) על חשבונה בצמוד לבית. הממ"ד משמש לה גם כמשרד לעבודה נוספת כעצמאית. כדי לרענן את זיכרונותיה מהתיכון בהנהלת חשבונות, נרשמה לקורס הנהלת חשבונות סוג 2 של מכללת הנגב. שרון נוסעת רבות עם מכוניתה מביתה למקום עבודה וממקום העבודה ללימודים, ובשל כך הוצאות הדלק בגין נסיעות אלו גבוהות. (6%)

ג.	טל הינו יועץ כלכלי שמשרדו נמצא ברמת גן. טל נותן יעוץ כלכלי לגופים ישראליים ולגופים אמריקאיים. הכנסותיו מהגופים האמריקאיים מתקבלות בחשבון הבנק שלו בסניף בנק בניו יורק. לצורך מתן הייעוץ הכלכלי משתמש טל בידע שהוא קיבל מכלכלן מומחה מאיטליה ושבגינו הוא משלם לו תמלוגים. בשנת 2006 נעלם המומחה האיטלקי וטל הפסיק להעביר אליו תשלומים. בספריו של טל נרשמות הוצאות למומחה האיטלקי כנגד התחייבות על בסיס מצטבר.

בנוסף, נוהג טל לתת הלוואות לחברות להן הוא מייעץ. חברות אלו משלמות לו את הריבית אחת לחודשיים.

כמו כן, יש לטל דירה בניו יורק אותה הוא משכיר לתושבי ישראל לשעבר. (6%)

ד.	חברת שחר הינה חברה תושבת ישראל והיא בבעלותה המלאה של יפעת. חברת שחר משלמת דמי ניהול לחברת יובל (שהינה חברה זרה הנמצאת גם היא בבעלותה המלאה של יפעת) עבור שירותי הניהול המתקבלים באמצעות יפעת. חברת יובל וחברת שחר השקיעו בחלקים שווים (50%, 50%) במניות חברה ישראלית בשם פיסגה. חברת פיסגה פועלת בישראל ובחו"ל. חברת פיסגה חילקה דיבידנד לבעלי מניותיה מרווחיה השונים. (5%)

נדרש

דון בהשלכות המס בכל אחד מהאירועים המוצגים לעיל, לגבי כל אחד מהמוזכרים. יש לציין את מקור החיוב במס, הוצאות מותרות, שיעורי מס מיוחדים (או פטורים) והכל תוך ציון סעיפי חוק ופסיקה מתאימים.

שאלה 2 - ניכויים וגביה (10%)

קבע לגבי כל אחד מהאירועים הבאים, אם חלה חובת תשלום מס, או מקדמות בגין הוצאות עודפות, או ניכוי מס במקור. אם כן, באיזה שיעור ובאיזה סכום?

נמק תוך הפנייה להוראות החוק הרלוונטיות. כל אירוע מזכה ב2.5%-.

א.	שלומי הינו בעל מכולת שכונתית מצליחה שהחלה לפעול ביום 1.1.03. שלומי מעסיק בחנות 8 עובדים. מחזור המכירות של המכולת היה 1,500,000 ש"ח (כולל מע"מ) בשנת המס 2003 ו2,000,000- (כולל מע"מ) בשנת המס 2004. ביום 5.5.05 רכש שלומי רכב מסחרי מאחיו יוסף, לביצוע משלוחים במכולת, תמורת 120,000 ש"ח.

ב.	המוסד לביטוח לאומי שילם לרחל בשנת המס 2005 קיצבת זיקנה בסך של 2,200 ש"ח לחודש וקיצבת שאירים בסך 1,500 ש"ח לחודש.

ג.	מוסד "עזרה לזולת" הינו מוסד ציבורי כמשמעותו בסעיף 9(2) לפקודה. המוסד העמיד לרשות המנכ"ל בשנת המס 2005 רכב צמוד מקבוצת מחיר 3 (הנח כי שווי השימוש בקבוצה 3 עומד על 2,000 ש"ח לחודש). הוצאות החזקת הרכב בשנה בשנת המס 2005 הסתכמו ב30,000- ש"ח והרכב נסע 10,000 ק"מ (כל השנה).

ד.	יוסף מנהל את תוכנית הטלוויזיה "מי רוצה להיות מיליונר" במסגרתו מחולקים פרסים כספיים לזוכים. יוסף שילם בשנת המס 2005 לשלומי את סכום זכייתו בתוכנית אשר עמד על 64,000 ש"ח. שלומי מנהל קזינו באילת בניגוד לחוק. הוא שילם את הסכום שקיבל מהזכיה ללקוח בקזינו אשר זכה במשחק הרולטה.

שאלה 3 - הצהרת הון (15%)

הערה: את התשובות יש לכתוב במחברת א' ועל גבי טופס הצהרת הון.

ד"ר מורן הוא רופא בקופת חולים ובעל מרפאה פרטית, הגיש הצהרת הון ליום 31.12.02:

	הערה	31.12.02	
ציוד מרפאה	(2)	300,000	
מגרש	(3)	400,000	
דירת מגורים		1,200,000	
דירת מגורים 2	(3)	800,000	
מכוניות פרטיות 		200,000	
חשבונות בנק		20,000	
ניירות ערך	(4)	200,000	
התחייביות		(30,000)	
יתרת הון בעסק	(7)	(322,000)	

נתונים נוספים על ההון ליום 31.12.06:

1.	בשנת 2005 שיפץ את המרפאה (אותה הוא שוכר) בעלות של 150,000 ש"ח.

2.	עם השיפוץ מכר ציוד ישן בסך 150,000 ש"ח ובמקומו קנה ציוד חדש בסך 400,000 ש"ח. 
הערה: אין להתייחס לפחת בנתון זה.

3.	את המגרש העביר על שם בנו בינואר 2003 עם הגיעו למצוות. 
את דירת המגורים 2 העביר על שם בתו בשנת 2005 לאחר שסיימה לימודי רפואה בהצלחה.

4.	נתונים לגבי ניירות הערך:

	באפריל 2006 מכר את כל תיק ההשקעות (ניירות ערך ישראלים) שלו ברווח של 170,000 ש"ח.
	הרווח הריאלי מניירות ערך התחלק כדלקמן:
רווח עד 31.12.02 - 30,000 ש"ח.
רווח 1.1.03 - 31.12.05 - 80,000 ש"ח.
רווח 1.1.06 - 4.06 - 60,000 ש"ח.

5.	ביום 1.5.05 קנה דוקטור מורן מכשיר אולטרא סאונד בסכום של 300,000 ש"ח, אותו מכר ביום 5.7.05 לאחר שימוש קצר, בסכום של 420,000 ש"ח.

מדדים		
3/05	100	
4/05	105	
5/05	110	
6/05	120	
7/05	130	

בפתרונך התעלם מנתון הפחת.

6.	דוקטור מורן מייבא חלקי תותבות ומוכר אותם בארץ. המלאי ליום 31.12.06 לאחר ספירה בסך 132,000 ש"ח כלל סחורה במשגור במחיר מכירה בסך 15,000 ש"ח. אחוז הרווח ברוטו 25% מהעלות.

7.	טיוטות המאזן ליום 31.12.06 כללה:
	חשבונות בנק בסך 75,000 ש"ח.
	התחייבות בסך 552,000 ש"ח.
	וכן ציוד, מלאי שיפורים במושכר.

יש למצוא את ההון בעסק.

8.	ב11/06- חתם על חוזה לרכישת פנטהאוז בשווי של 2,500,000 ש"ח. עם החתימה שילם 1,200,000 ש"ח.

9.	משכורת מקופת חולים במהלך התקופה (4 שנים) 612,000 ש"ח.
הכנסות מהמרפאה 780,000 ש"ח.
ניכוי במקור ממשכורת 150,000 ש"ח.
תשלום מקדמות מס הכנסה 312,000 ש"ח.

10. בסעיפים שלא הוזכרו לא חלה כל תנועה.

נדרש
1.	לערוך הצהרת הון ליום 31.12.06.
2.	לערוך השוואת הון לתקופה שבין 31.12.02 ועד 31.12.06.
3.	למצוא כמה נותר להוצאות מחיה ולהסיק מסקנות לגבי התוצאה הסופית.

שאלה 4 - מס ערך מוסף (10%)

חברת רכב בע"מ (להלן: החברה) עוסקת בקניה ומכירת רכב משומש. החברה רשומה לעניין חוק מס ערך מוסף, התשל"ו1975- (להלן: החוק) כעוסק מורשה. להלן אירועים שקרו במהלך עסקי החברה:

1.	בתאריך 1.1.2007 רכשה החברה מקבלן הרשום כעוסק מורשה לעניין החוק, שני כלי רכב כדלהלן:

רכב מסחרי שמשקלו אינו עולה על 3,500 ק"ג במחיר של 100,000 ש"ח. הקבלן רכש את הרכב בתאריך 1.1.2005. בתאריך 1.2.2007 מכרה החברה את הרכב לדוד, בעל עסק למכירת חומרי בניין, הרשום כעוסק מורשה לעניין החוק, במחיר של 120,000 ש"ח.

רכב מסחרי שמשקלו עולה על 3,500 ק"ג במחיר של 120,000 ש"ח. הקבלן רכש את הרכב בתאריך 1.1.2005. בתאריך 1.2.2007 מכרה החברה את הרכב לחברה לפיתוח, הרשומה כמלכ"ר לענין החוק, במחיר של 120,000 ש"ח.

2.	בתאריך 1.1.2007 נתנה החברה הלוואה בסך 10,000 ש"ח ללא ריבית וללא הפרשי הצמדה לעובד החברה.

נדרש
מהם היבטי מס ערך מוסף הרלוונטיים אצל כל אחד מהגורמים הנ"ל מבחינת: החיוב במס, מחיר העסקה, מועד החיוב במס, מועד הוצאת חשבונית וניכוי מס תשומות.

נמק תשובתך תוך התייחסות לסעיפי חוק מס ערך מוסף והתקנות שהותקנו על פיו.

שאלה 5 - מיסוי היחיד (15%)

משפחת גורביץ מונה 4 נפשות. להלן אירועים שהתרחשו בשנת המס 2005 במשפחת גורביץ:

1.	דוד גורביץ עלה ארצה ביום 1.6.2003.
2.	דוד החל לעבוד ביום 1.1.2004 בחברה לייצור רהיטים הפועלת ב3- משמרות. משכורתו הממוצעת לחודש היתה 10,000 ש"ח מתוכם 6,200 ש"ח במשמרת ראשונה ו3,800- ש"ח במשמרות שנייה ושלישית.
3.	רות, אשתו של דוד, עלתה ארצה ביום 1.12.2003. רות הייתה מוסיקאית מקצועית והחלה להפעיל עסק עצמאי של שיעורים פרטיים במוסיקה. הרווח מהפעלת העסק בשנת המס 2005 הסתכם בסך 180,000 ש"ח (הכנסות בקיזוז הוצאות מותרות לניכוי).
4.	לבני הזוג 2 ילדים - רוני שנולד ביום 3.1.1998 ושולי שנולדה ביום 3.4.1997.
5.	רוני, בנם של בני הזוג גורביץ משותק לחלוטין ומאושפז במוסד ודוד משלם עבור אחזקת בנו סכום חודשי של 1,000 ש"ח.
6.	דוד נסע לחו"ל לחופשה אצל חברים במדינה עמה אין לישראל יחסים דיפלומטיים ואין עמה אמנת מס. במהלך הביקור, שארך כשבוע, תיווך בעסקה של רכישת תכשיטים שונים. תמורת התיווך קיבל מהצדדים סך של 55,000 ש"ח במזומן (הכסף התקבל בידו בעת ששהה בחו"ל). זו הפעם הראשונה שדוד משמש מתווך בעסקה ואינו נוהג לעסוק בתיווך באופן עקרוני.
7.	דוד תרם סך 370 ש"ח למוסדות מוכרים לצורך סעיף 46 לפקודת מס הכנסה.
8.	שני בני הזוג חברים במועדון ברידג' ומשלמים עבור החברות סך 180 ש"ח לחודש.
9.	במהלך השנה זכתה רות בהגרלה בטוטו, אשר נערכה בחודש יולי, וקיבלה סכום של 75,000 ש"ח. בנוסף, הרוויחה מהימורים בקזינו בחו"ל סכום של 45,000 ש"ח.
10.	ביום 31.12.2005 פוטר דוד מעבודתו בחברה לייצור רהיטים וקיבל פיצויים בסך 30,000 ש"ח. דוד קיבל אישור מנציבות מס הכנסה לפטור מוגדל בשיעור 150%. דוד ביקש מנציבות מס הכנסה לבצע פריסת פיצויים, באם הפיצויים יהיו חייבים במס, כולם או חלקם.
11.	רות שילמה למוסד לביטוח לאומי סך של 12,000 ש"ח. סכום זה מהווה מקדמות לשנת המס למעט סך של 2,000 ש"ח אשר הם בגין חוב לשנה קודמת (קרן בלבד).
12.	בני הזוג שילמו לקרן השתלמות לעצמאיים על פי הפירוט הבא:
דוד - 6,000 ש"ח.
רות - 13,000 ש"ח.
13.	להלן נתונים נוספים לשנת המס 2005:

הכנסה חייבת	הכנסה מיגיעה אישית	הכנסה שלא מיגיעה אישית	
0 - 50,040	10%	30%	
50,041 - 89,040	23%	30%	
89,041 - 133,680	32%	32%	
133,681 - 238,680	37%	37%	
238,681 - 431,400	39%	39%	
על כל שקל נוסף	49%	49%	

	בש"ח	
תקרת הכנסה מזכה ליחיד שלא היתה לו הכנסה עבודה	120,000	
תקרת הכנסה מזכה ליחיד שהיתה לו רק הכנסת עבודה	85,200	
תקרת "הכנסה קובעת" שנתית לקרן השתלמות לעצמאים	213,000	
ערך נקודת זיכוי לשנה	2,136 	
תקרת פטור לגבי מענק פרישה	9,980 	
פטור מדורג ממס על הכנסה מהימורים, הגרלות ופרסים	50,000 	
תרומות - הסכום המזערי המזכה בזיכוי	370 	
תרומות - הסכום המירבי המזכה בזיכוי	2,165,000 	
זיכוי משכר משמרת שניה או שלישית	760 לחודש	
לא יינתן זיכוי על אותו חלק משכר משמרות אשר לאחר צירופו למשכורת עולה על 	8,650 לחודש	

נדרש

בהנחה שלבני הזוג נערך חישוב נפרד, הנך נדרש לענות על סעיפים הבאים:
א.	מהי ההכנסה החייבת, הניכויים האישיים והמס המגיע בשנת המס 2005 של דוד גורביץ, למעט חישוב הפיצויים המופיעים בסעיף 10 בשאלה. (4%)
ב.	מהי ההכנסה החייבת, הניכויים האישיים והמס המגיע בשנת המס 2005 של רות גורביץ, למעט ההכנסות מהימורים המופיעים בסעיף 9 בשאלה. (5%)
ג.	מהם הפיצויים החייבים במס של דוד ומהו שיעור המס? לכמה שנים ניתן לפרוס את הפיצויים החייבים במס? (3%)
ד.	מהו הסכום החייב מזכיה מהכנסות מהימורים של רות ומהו שיעור המס? (3%)

שאלה 6 - ניהול ספרים (10%)

כיועץ מס ביקשו ממך לקוחותיך את חוות דעתך הקצרה לגבי השאלות המפורטות מטה:

1.	האם נהג מונית חייב לרשום לפני תחילת עבודתו בפתק או בכל רישום אחר את כמות המזומנים שהוכנסו לקופה (או לכל מקום אחר בו הוא שומר את כספו)?
2.	האם חקלאי המוכר מתוצרתו בשוק פתוח, חייב לרשום כל תקבול מיד עם קבלתו?
3.	האם בעל מוסך החייב בהנהלת חשבונות כפולה, יכול להיעזר בשרותי המשרד של מנהל חשבונות בניהול חשבון קופה במקום לנהל ספר קופה בעסק?
4.	האם בעל חנות מרמת גן הרוצה למכור עודפי מלאי ב"שוק הבדואי" בבאר שבע, חייב לערוך תעודת משלוח עם יציאתו לשוק?
5.	האם סנדלר שחל עליו סעיף 31(3) לחוק מס ערך מוסף, יכול לרשום כל תקבול בספר פדיון יומי?

הנך נדרש לנמק את תשובתך תוך התייחסות להוראות לניהול פנקסים.

שאלה 7 - מיסוי מקרקעין (10%)

ביום 1.11.00 רכש אמנון מגרש בתל אביב.
אמנון מכר את המגרש בתאריך 31.12.2003.

במהלך התקופה שמיום הרכישה ועד ליום המכירה, הוציא אמנון את ההוצאות הבאות:

	סך של 5,000 ש"ח - תשלום שכר טרחת עורך דין במכירה.
	סך של 11,000 ש"ח - תשלום לבנק בגין ריבית ריאלית על משכנתא שנטל לצורך מימון הרכישה.
	סך של 200,000 ש"ח - תשלום לפינוי פולש שהפעיל על המקרקעין חניון, ללא אישור מהבעלים.
	סך של 12,000 ש"ח - תשלום שכר טרחת שמאי לעריכת שומה נגדית לצורך היטל השבחה.

אמנון הגיש הצהרה למשרד מיסוי מקרקעין האזורי בתל אביב שערך לו שומת מס מכירה בסך של 37,000 ש"ח. מס המכירה טרם שולם.

הנך מייצג את אמנון במכירה.

ענה על השאלות הבאות:

א.	מהו שווי המכירה של המגרש?
ב.	אילו הוצאות יותרו לאמנון בניכוי מן השבח, אם בכלל?
ג.	האם תשובתך הייתה משתנה, אילו אמנון היה מחכה מעט ומוכר את המגרש ביום 30.4.05?

בתשובתך פרט סעיפי חוק, פסקי דין והוראות ביצוע רלוונטיים!

שאלה 8 - הליכי שומה וסנקציות (10%)

1.	בדוח לשנת מס 2006 שהגיש רן לפקיד השומה תבע רן הוצאות בסך 200,000 ש"ח לניכוי מהכנסתו. פקיד השומה אישר את השומה העצמית של רן. חמישה חודשים לאחר שאושרה לרן שומתו העצמית, גילה פקיד השומה כי נפלה טעות בחישוב ההכנסה החייבת של רן מאחר וההוצאות לניכוי הסתכמו לסכום של 180,000 ש"ח ולא 200,000 ש"ח. מה סמכותו של פקיד השומה במקרה זה?

בתשובתך יש להניח כי כל ההוצאות שתבע רן מוכרות לצרכי מס.

א.	פקיד השומה צריך לזמן את רן לדיון ולהוציא שומה מתוקנת רק לאחר הסכמתו של רן.
ב.	אין בסמכותו של פקיד השומה לשנות את השומה אלא עליו לפנות למנהל רשות המסים ולבקש פתיחת שומה לפי סעיף 147 לפקודה, ורק לאחר מכן להוציא שומה מתוקנת.
ג.	פקיד השומה רשאי להטיל על רן קנס כספי בגין דיווח כוזב.
ד.	פקיד השומה רשאי לתקן את הטעות שנפלה מאחר ושוכנע כי מדובר בטעות חשבונית.

נדרש: בחר את המשפט הנכון וציין את הסעיף הרלוונטי בפקודת מס הכנסה. (2%)

2.	אריק לא הגיש דוח לפקיד השומה למרות שהיה חייב לשלם מס. פקיד השומה הוציא לו שומה בהעדר דוח. אריק הגיש השגה על השומה שהוצאה לו.

תקופת הטיפול בשומה של אריק בשלב ב' הינה:
א.	פקיד השומה יכול לטפל בשומה של אריק בתוך ארבע שנים מתום שנת המס שבה הוגש הדוח ובאישור המנהל בתוך חמש שנים מתום שנת המס כאמור.
ב.	פקיד השומה יכול לטפל בשומה של אריק בתוך ארבע שנים ממועד הגשת ההשגה ובאישור המנהל בתוך חמש שנים ממועד הגשת ההשגה.
ג.	פקיד השומה יכול לטפל בשומה בתוך שלוש שנים מתום שנת המס שבה הוגש הדוח ובאישור המנהל בתוך ארבע שנים מתום שנת המס כאמור.
ד.	פקיד השומה יכול לטפל בשומה של אריק בתוך ארבע שנים מתום שנת המס שבה הוגש הדוח או בתום שנה מיום שהוגשה ההשגה, לפי המאוחר מביניהם.

נדרש: בחר את התשובה הנכונה וציין את הסעיף הרלוונטי בפקודת מס הכנסה. (2%)

3.	בשנת 2000 פתח בנימין עסק ליצור חלונות. משנת 2004 החליט בנימין לשנות את סוג עסקו ומשנת 2004 עסק בתכנון וייצור מנורות. מהי חובתו של בנימין כלפי שלטונות המס?

א.	להודיע על השינוי לפקיד השומה שבתחום סמכותו נמצא העסק תוך 90 יום מיום השינוי בסוג העסק.
ב.	להודיע לפקיד השומה שבתחום סמכותו נמצא העסק מיד על השינוי בסוג העסק.
ג.	אינו חייב להודיע לפקיד השומה על השינוי בסוג העסק מאחר ולא שינה את מקום העסק.
ד.	לדווח על השינוי במועד הגשת הדוח השנתי לשנת 2004.

נדרש: בחר את התשובה הנכונה וציין את הסעיף בפקודה. (2%)

4.	אלו עונשים נקבעו לנישום שלא דיווח על "תכנון מס החייב בדיווח". יש לציין את הסעיף המתייחס לכך בפקודת מס הכנסה. (2%)

5.	אלי הגיש את הדוח לשנת מס 2005 במהלך שנת מס 2006. בתאריך 1.4.2007 הוצאה לאלי שומה לשנת מס 2005 לפי מיטב השפיטה - ללא הסכם. אלי קיבל את הודעת השומה בתדהמה והחליט לפעול באופן מיידי.

מה האפשרויות העומדות בפני אלי:

א.	להגיש הודעת השגה מנומקת בכתב לפקיד השומה, תוך שלושים יום מיום המצאת הודעת השומה, לחזור ולעיין ולשנות את השומה.
ב.	אלי יכול להתקשר לפקיד השומה ולבקש כי יזמנו לדיון מאחר והינו חולק על השומה שהושגה לו.
ג.	להגיש הודעת השגה מנומקת בכתב לפקיד השומה, תוך 60 יום מיום המצאת הודעת השומה, לחזור ולעיין ולשנות את השומה.
ד.	להגיש הודעת השגה מנומקת בכתב לפקיד השומה במהלך שנת מס 2007.

נדרש: בחר את התשובה הנכונה וציין את הסעיף בפקודה. (2%)